Azamat Akbarov. Azamat Akbarov (1977-yil, Samarqand, OʻzSSR) — tilshunos, amaliy tilshunoslik boʻyicha fan doktori, filologiya fanlari bo‘yicha falsafa doktori (PhD), professor. "“Xorijiy tillarni o‘rgatish va amaliy tilshunoslik”" xalqaro ilmiy-nazariy jurnali bosh muharriri. Hayoti. Akbarov Azamat Anvarovich 1977-yil Samarqand shahrida tavallud topgan. Oʻrta maktabda dastlab fransuz tilini, keyin esa ingliz tilini oʻrgangan. 1995–1999-yillarda Samarqand davlat chet tillar institutida ingliz tili filologiyasi yo‘nalishida tahsil olib, 1999–2001-yillarda shu universitetda magistrlik darajasini qoʻlga kiritgan. 2002–2003-yillarda ikkinchi mutaxassislik sifatida Shvetsiyaning Dalarna universitetida siyosatshunoslik yo‘nalishi bo‘yicha magistrlik darajasini olgan. 2009-yili Janubiy Koreyada ingliz tilshunosligi yoʻnalishida doktorlik dissertatsiyasini yoqlagan. Faoliyati. Dastlab 1999–2001-yillarida Samarqand davlat chet tillar institutida faoliyat yuritgan. 2004–2006-yillarida Janubiy Koreyaning Pusan chet tillari universitetida O‘rta Osiyo tadqiqotlari fakultetida o‘zbek tili, tarixi, madaniyati yo‘nalishida dars bergan. 2009–2016-yillar Bosniya va Gersegovina poytaxti Sarayevo shahridagi xalqaro Burch universitetida “Ingliz tili va adabiyoti” kafedrasi mudiri, Pedagogika fakulteti dekani va 2012–2016-yillarda ushbu universitetning ilmiy ishlar va xalqaro munosabatlar bo‘yicha prorektori lavozimida ishlagan. 2014-2016 yillari xalqaro amaliy tilshunoslar assotsiatsiyasining vitse-prezidenti, 2014-2016 yillari Bosniya va Gersegovina amaliy tilshunoslar assotsiatsiyasining prezidenti, 2016-2018 yillari Qozog‘iston amaliy tilshunoslar assotsiatsiyasining prezidenti bo‘lgan. 2016–2018-yillarda “Al Farobiy” nomidagi Qozoq milliy universiteti umumiy tilshunoslik va yevropa tillari kafedrasi professori lavozimida; 2018–2019-yillarda Janubiy Koreyaning Pusan chet tillar universitetida sharqshunoslik fakulteti professori lavozimida oʻz faoliyatini olib borgan. 2019-yilda Samarqanddagi “Ipak yo‘li” turizm xalqaro universitetiga proyektorlik lavozimiga taklif qilingan va u taklifni qabul qilib, shu yildan oʻz faoliyatini boshlagan. 2020-yilning yanvar oyiga kelib, soxta diplom tufayli proyektorlik lavozimidan boʻshatilgan. Sentyabr oyiga kelib esa soxta diplomi uchun emas, balki o‘z arizasiga ko‘ra ishdan ketganli haqida rasmiy maʼlumot berilgan. 2022-yildan “Boursa National” kompaniyasi ijrochi direktori, 2023-yildan “Silk Road Research Academy” ijrochi direktori sifatida faoliyat yuritadi. Ilmiy faoliyati. Azamat Akbarov jami 27 ta ilmiy kitob muallifi hisoblanadi. 2004-yilda Janubiy Koreyada ilk bor o‘zbek tilini o‘rganayotgan talabalar uchun 200 betlik darslik yozgan. 2013–2018-yillarida o‘zbekistonlik o‘qituvchi-professorlar bilan hamkorlikda maqolalar yozgan. 2015-yilda "“Chet tilini o‘rgatishdagi yondashuv va usullar: nazariyadan ko‘nikmalargacha”" (inglizcha: "“The Practice of Foreign Language Teaching: Theories and Applications”") nomli kitobi nashr etilgan. Azamat Akbarov asos solgan FLTAL "(Foreign Language Teaching and Applied Linguistics)" ilmiy konferensiyasi 2011–2016-yillarda Yevropa mamlakatlarida, 2017–2018-yillar Qozog‘istonda, 2019-yil Rossiya, 2020-yil Samarqandda, 2021-yilda Buxoro davlat universitetida o‘tkazilgan. Havolalar.